CELEX: 32022D0638
Language: lv
Date: 2022-04-13 00:00:00
Title: Padomes Lēmums (KĀDP) 2022/638 (2022. gada 13. aprīlis), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)

19.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 117/38
               
            
         PADOMES LĒMUMS (KĀDP) 2022/638
         (2022. gada 13. aprīlis),
         ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Krievijas Federācija 2022. gada 23. februārī uzsāka neprovocētu un nepamatotu militāru agresiju pret Ukrainu, par ko Eiropadome pauda visstingrāko nosodījumu savos 2022. gada 24. februāra secinājumos.
                  
               
                     (2)
                  
                  
                     Eiropadome 2022. gada 24. marta secinājumos norādīja, ka “Krievijas agresīvais karš pret Ukrainu rupji pārkāpj starptautiskās tiesības, un tā rezultātā milzīgs skaits civiliedzīvotāju ir zaudējuši dzīvību un guvuši ievainojumus. Krievija vērš uzbrukumus pret civiliedzīvotājiem un mērķtiecīgi uzbrūk civilajiem objektiem, tostarp slimnīcām, medicīnas iestādēm, skolām un patvertnēm. Šie kara noziegumi ir nekavējoties jāizbeidz. Atbildīgie un viņu līdzdalībnieki tiks saukti pie atbildības saskaņā ar starptautiskajām tiesībām.” Turklāt Eiropadome atkārtoti apstiprināja 2022. gada 11. marta Versaļas deklarāciju, kurā jo īpaši atzinīgi vērtēts Starptautiskās Krimināltiesas prokurora lēmums sākt izmeklēšanu par noziegumiem, kas ir tās jurisdikcijā.
                  
               
                     (3)
                  
                  
                     Ar Lēmumu 2014/486/KĀDP (1) tika izveidota EUAM Ukraine, lai palīdzētu Ukrainai civilās drošības sektora reformas, tostarp policijas un tiesiskuma, jomā.
                  
               
                     (4)
                  
                  
                     
                        EUAM Ukraine būtu jāsniedz atbalsts Ukrainas iestādēm, lai atvieglotu Krievijas Federācijas militārās agresijas pret Ukrainu kontekstā pastrādātu starptautisku noziegumu izmeklēšanu un saukšanu pie atbildības par tiem.
                  
               
                     (5)
                  
                  
                     Attiecīgi būtu jāgroza Lēmums 2014/486/KĀDP.
                  
               
                     (6)
                  
                  
                     Misija EUAM Ukraine tiks īstenota situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,
                  
               IR PIEŅĒMUSI ŠO LĒMUMU.
         
            1. pants
            Lēmumu 2014/486/KĀDP groza šādi:
            
                        1)
                     
                     
                        lēmuma 2.a pantu pārnumurē par 2.b pantu;
                     
                  
                        2)
                     
                     
                        lēmumā iekļauj šādu pantu:
                        
                           “2.a pants
                           Atbalsts Ukrainas iestādēm, lai atvieglotu starptautisko noziegumu izmeklēšanu un saukšanu pie atbildības par tiem
                           
                              1.   EUAM Ukraine sniedz atbalstu Ukrainas iestādēm, jo īpaši Ģenerālprokuratūrai, reģionālajām prokuratūrām un tiesībaizsardzības aģentūrām, nolūkā atvieglot tādu starptautisku noziegumu izmeklēšanu un saukšanu pie atbildības par tiem, kas izdarīti saistībā ar Krievijas neprovocēto un nepamatoto militāro agresiju pret Ukrainu.
                           
                           
                              2.   Lai īstenotu minēto uzdevumu:
                              
                                          a)
                                       
                                       
                                          
                                             EUAM Ukraine jo īpaši sniedz Ukrainas iestādēm stratēģiskas konsultācijas par starptautisko noziegumu izmeklēšanu un saukšanu pie atbildības par tiem, par nepieciešamajiem grozījumiem Ukrainas tiesību aktos un par saistīto komunikācijas stratēģiju. Tā arī nodrošina mācības citos saistītajos jautājumos. Tā var sniegt līdzekļus vai aprīkojumu Ukrainas iestādēm, lai atvieglotu starptautisko noziegumu izmeklēšanu un saukšanu pie atbildības par tiem;
                                       
                                    
                                          b)
                                       
                                       
                                          
                                             EUAM Ukraine nodrošina ciešu koordināciju ar Starptautisko Krimināltiesu un Eiropas Savienības Aģentūru tiesu iestāžu sadarbībai krimināllietās (Eurojust), kā arī ar dalībvalstīm, kas tieši atbalsta Ukrainā veiktu starptautisko noziegumu izmeklēšanu un saukšanu pie atbildības par tiem. Tā vajadzības gadījumā koordinē darbības ar citiem attiecīgajiem dalībniekiem;
                                       
                                    
                                          c)
                                       
                                       
                                          
                                             EUAM Ukraine daļas var uz laiku veikt darbības no Moldovas Republikas un no dalībvalstu teritorijām. Par kārtību šim nolūkam var vienoties EUAM Ukraine un Moldovas Republika vai attiecīgās dalībvalstis.”
                                       
                                    
                        
                     
                  
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 13. aprīlī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  Padomes Lēmums 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).